text: Uumamni kun sanyii allaattiiti. maqaan isaatis Luun jedhama. Luun ardiilee Awurooppaa, Ameerikaa fi Eeshiyaa keessa qarqara bishaaniitti dhihaatee jiraata. Allaattiin kun sanyiilee garagaraa afur qaba. Ummanni dur irraa kaasee Ameerikaa keessa jiraataa ture, ykn warri Indians jedhaman uumama kana soorataaf jecha adamsanii ajjeesu. Luun sanyiiwwan allaattii heddumina qaban keessaa isa tokko.
text: #000003
text: Dheerinni Luun seentimeetira 60 hanga 90 ta’a. Ulfaatinni isaa ammoo kilograama 3 hanga shaniif walakkaa ta’a. Mormaa fi mataan Luun haalaan gurraacha. Qaamni hafe ammoo barruu gurraachaa fi adiin wal makaati. Gama duubaatiin bifti isaa kan gara gurraachaa dabu yoo ta’u, garaa jalaan ammoo bifa adii qaba. Baalliin isaa akka waan zayita dibamee bishaan ofirra hin dhaabu. Kana jechuun Luun osoo haga fedhe bishaan keessa seenellee qaamni isaa hin jiidhu. Ijji isaa diimaadha. Morma furdaa, qoffee dheeraa xiyya fakkaatu, kottee qubbeen jidduu gogaa haphii qabuu fi qaama gama duraatiin qal’aa, duubaan ammoo furdaa qaba. Kotteen Luun gama duubaatti waan argamuuf, allaattiin kun lafarra deemuudhaaf heddu rakkata. Inumaa lafarra deemuu hin danda’u jechuu dandeenya. Wayta lafarra deemu, garaan lafarra ciisee, miilaan ammoo of darbaa duratti shunquuqa. Maqaa Luun jedhus sababuma deemsa isaa kanaaf argate. Akka allaattiiwwan biroo miila lamaaniin dhaabbatee deemuu hin danda’u.
text: #000004
text: Luun sanyiiwwan allaattii keessaa warra kopha kophaa jiraatuudha. Wayta soorataaf jecha ykn ammoo haalli qilleensaa itti ulfaatee bakka tokkoo gara bakka biraa godaananis, kophuma kophaa barrisu. Luun barrisuu isaatiin dura yeroo dheeraaf lafarra fiiguun isarratti dirqama. Akkuma xayyaarri wayta lafaa ka’uu karaa dheeraa lafarra fiigu, Luunis barrisuudhaaf fiiguun isarratti dirqama. Fiigichi kun akka deemsaa sanitti isa hin rakkisu. Deemuu dadhaba malee fiiguu ni danda’a.
text: #000005
text: Luun wayta barrisuu barbaade, koola isaatis hargufaa kotteen ammoo bishaan irra fiiga. Haala kanaan eega meetira 600f fiigeen booda qilleensa keessa barrisuu danda’a. Kanaan ala akka sanyiiwwan allaattii biroo yeroo takkaan lafaa ol ka’uu hin danda’u. eega lafarraa ka’een booda saffisni isaa kan qilleensa gubbaa haalaan guddaadha. Saa’aa tokko keessatti kilomeetira 120 ol barrisuu danda’a.
text: #000006
text: Luun yeroo isaa hedduminaan bishaan keessatti dabarsa. Sooranni isaa hundi qurxummiidha. Allaattiin kun haga meetira 75 bishaan jala lixee adamsuu danda’a. Daqiiqaa shaniifis osoo bishaan keessaa ol hin deebi’in turuu danda’a.
text: #000007